38 schôdza NR SR - 8.deň - B. popoludní
Dátum: 2018-12-06
Poslanec: Remišová, Veronika (OĽANO)
Druh vystúpenia: Vystúpenie v rozprave

90. Vážené dámy poslankyne, vážení páni poslanci, premiér Peter Pellegrini dnes na finančnom výbore predstavil návrh vlády na vymenovanie viceguvernéra Národnej banky Slovenska. Pri kandidátovi Slovenskej národnej strany však premiér úplne zlyhal, nepreveril si jeho minulosť a svojím návrhom ohrozuje dôveryhodnosť a nezávislosť Národnej banky Slovenska. Úlohou národnej banky je dohľad nad finančným trhom a ochrana občanov pred podvodníkmi, ktorí sa snažia získať ich peniaze. Slovenská národná strana však do vedenia národnej banky navrhuje človeka, ktorý pôsobil ako priamy nominant ľudí a spoločností, ktorí za takýmito podvodmi stáli. Vo svojom životopise, ktorý pán Hudák priložil k návrhu na zvolenie do funkcie viceguvernéra NBS, pán Hudák si uvádza jedinú relevantnú pracovnú skúsenosť na túto funkciu, keď dva roky pôsobil ako predseda predstavenstva a generálny riaditeľ poisťovne Tatra. Dnes táto spoločnosť patrí pod iným menom do portfólia J&T, ale v čase, keď tam bol pán Hudák generálnym riaditeľom a predsedom predstavenstva, tak táto spoločnosť mala dvoch majiteľov. Prvým majiteľom bola nebankovka Horizont Slovakia. Všetci si spomínate na nebankovky, konkrétne táto nebankovka Horizont Slovakia okradla desaťtisíce klientov o stovky miliónov eur. Druhým akcionárom poisťovne Tatra bola spoločnosť CI Holding. Táto spoločnosť neskôr skrachovala a bola takisto zapletená do pochybných obchodov za milióny eur. Polícia v sídle firmy robila raziu, tu mám rozhodnutie súdu, a na základe informácií práve z Národnej banky Slovenska viedla trestné stíhanie pre obzvlášť závažný zločin podvodu voči tejto spoločnosti. Okrem iného spoločnosť CI Holding bola prepojená personálne s Podielovým družstvom Slovenské investície, v ktorom boli znehodnotené vklady tisícov obyčajných ľudí, a takisto sa tam stratil slovenský národný poklad, na ktorý sa zbierali celé generácie Slovákov. Prečo to hovorím? Hovorím to preto, že návrh na menovanie pána Hudáka na čelo poisťovne Tatra dal osobne pán Libor Červenka z predstavenstva CI Holding. Mám to tu, zápisnica z valného zhromaždenia. Viete veľmi dobre, tí, ktorí ste podnikali, že nenavrhujete, keď navrhujete za predsedu predstavenstva a generálneho riaditeľa, čo sú dve najdôležitejšie funkcie vo firme, tak nenavrhujete niekoho z ulice, ale navrhujete nejakého blízkeho partnera, navrhujete obchodného partnera, človeka, ktorému dôverujete a ktorého poznáte. Preto zrejme aj pán Libor Červenka navrhoval do vedenia poisťovne Tatra pána Hudáka. Považujem preto za neprijateľné, aby sa viceguvernérom Národnej banky Slovenska stal človek, ktorý pracoval ako nominant spoločností spájaných s podvodmi, v ktorých mnohí Slováci prišli o svoje celoživotné úspory. Dnes my považujeme za toxickú spoločnosť Bašternáka alebo Kočnera. Ja ale považujem nebankové firmy za oveľa horšiu spoločnosť. Bašternák a Kočner okradli štát, čiže okradli nás všetkých, ale nebankovky sa špeciálne zameriavali na drobných sporiteľov, zameriavali sa na starších ľudí a týchto často okradli o posledné, posledné peniaze, a to považujem ešte za oveľa horšie, ako je Bašternák. Vrátim sa ešte k menu pána Červenku. Pán Červenka sa spomína aj pri sporoch okolo spoločnosti CIRIDIS. Určite si na tú spoločnosť spomínate. Boli to spory a obchody, v ktorých prišiel o obrovské peniaze hokejista Miro Šatan. A tento človek nominoval pána Hudáka do, za predsedu predstavenstva a generálneho riaditeľa poisťovne Tatra. Mimochodom, s pánom Červenkom sa stretol na zasadnutí Dozornej rady poisťovne Tatra v čase, keď ju ovládal CI Holding, aj predseda Slovenskej národnej strany Andrej Danko. Máme tu zápis uložený v zbierke listín okresného súdu, ktorý to potvrdzuje. A toto je krásnym príkladom podstaty akože národného cítenia Slovenskej národnej strany, keď jej predseda spolupracoval s ľuďmi spájanými s defraudáciou slovenského národného pokladu. Jeho časť, pre informáciu, Matica slovenská uložila do zmeniek spoločnosti CI Holding práve v tom čase, v roku 2005, a druhú časť potom Matica vložila do Podielového družstva Slovenské investície, ktoré tiež skrachovalo, a peniaze sa vyparili. Už len na ilustráciu, v akej spoločnosti sa pohyboval kandidát Slovenskej národnej strany na post viceguvernéra národnej banky, uvediem iný príklad z jeho životopisu. Pred tým, ako prešiel do poisťovne Tatra, pán Hudák pracoval v jednej firme v Prahe ako nominant istého pána Hubináka. To, že bol nominant, zase máme výpis z listín. Pánovi Hubinákovi, aby sme si vedeli predstaviť, v akej spoločnosti sa pohybuje budúci viceguvernér, ktorého, dúfam, nezvolíte, pánovi Hubinákovi je venovaný jeden odsek aj v spise Gorila, ktorá je zverejnená na internete. Môžete Gorile veriť, neveriť, ale nič dobré sa tam na pána Hubináka nepíše. Môžem zacitovať: "Haščák vysvetľuje, že Rehák so Struhárom sa stali miliardármi práve cez Duckého. Haščák hovorí, že celý projekt Globtel pripravoval Emil Hubinák. Ducký ho ale podviedol, zrealizoval to cez Reháka a Struhára. Haščák sa pýta Malchárka, či vie, kto je Emil Hubinák. Malchárek hovorí, že ho pozná, že Hubinák bol riaditeľom telekomunikácií za SOP, kde spoločne pôsobili. Haščák pokračuje, že Hubinák si miesto riaditeľa telekomunikácií kúpil práve kvôli Globtelu (a tak ďalej). Hubinák nakoniec dostal od Reháka a Struhára za Globtel nejaké peniaze. Malchárek hovorí, že má jednu lepšiu kamarátku, ktorej je Hubinák strýkom. Hubinák je podľa neho povýšenecký, arogantný (a tak ďalej), investuje peniaze do nehnuteľností. Malchárek rozpráva ako pred siedmimi rokmi chodil Hubinák na SOP v oblekoch za 100-tisíc korún, so zlatými hodinkami." A tak ďalej a tak ďalej. No, nominant na post viceguvernéra nie je len bývalý sused pána Danka. S tým by problém nebol. Susedom môže byť ktokoľvek, ale je to súčasť skupiny ľudí, v ktorej sa Andrej Danko pohyboval už pred mnohými rokmi a ktorí sú poznačení vážnymi kauzami. Pán Danko sa bude pravdepodobne brániť, že na jeho kandidáta útočíme, pretože sme v opozícii. Ale opak je pravdou. My v hnutí OĽANO vždy presadzujeme, aby dôležité funkcie v štáte obsadzovali v prvom rade odborníci bez ohľadu na politickú príslušnosť. Vo februári Robert Fico ako premiér navrhol vymenovať do funkcie druhého viceguvernéra NBS pána Ódora. A v parlamente ho podporili všetci naši poslanci. Celý náš klub. Ak premiérovi Pellegrinimu záleží na tom, aby Národná banka plnila svoju úlohu, aby chránila ľudí na Slovensku pred podvodníkmi, tak mal by ešte tento návrh na viceguvernéra NBS, mal by ho stiahnuť. Ale v každom prípade apelujem na vás ako poslancov, Národná banka Slovenska je jedna z najdôležitejších finančných inštitúcií. Okrem toho, že dozerá na finančné operácie, dozerá, robí finančný dohľad aj nad tým, aby sa nestali obeťami podvodov občania, dozerá na operácie spojené s praním špinavých peňazí, a je neprijateľné, aby človek, ktorý bol nominantom ľudí zapletených v takýchto kauzách, aby sa teraz stal viceguvernérom NBS. To je naozaj ako urobiť capa záhradníkom. Ďakujem.